Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 1. melléklet a 31/2010. (V. 13.) EüM rendelethez
Paragraph Index: 466

2. Kórkép leírása 2.1. A krónikus myeloid leukémia (CML) idült, malignus myeloproliferatív betegség, klonális megbetegedés. Genetikai oka a 9. és 22. kromoszóma hosszú karjai közti reciprok transzlokáció (Philadelphia kromoszóma, Ph kromoszóma) következtében a 22. kromoszómán létrejövő bcr/abl fúziós gén. A Philadelphia kromoszóma bcr/abl fúziós génje egy kóros, konstitutív protein kináz aktivitással rendelkező BCR/ABL fúziós fehérjét kódol, mely megváltoztatja a sejtproliferációt, és túlélést kontrolláló, sejten belüli jelátviteli utakat úgy, hogy ez a leukémiás sejteknek túlélési előnyt jelent a mutációt nem hordozó, ép sejtekhez képest. 2.2. A krónikus myeloid leukémiának három, jól elkülöníthető fázisát különböztethetjük meg: 2.2.1. A krónikus fázisban a blastsejtek előfordulása a vérben és a csontvelőben kisebb, mint 15%. Ezzel egyidejűleg a basophil sejtek előfordulása a perifériás vérképben kisebb, mint 20%, és a thrombocytaszám nagyobb 100 x 109/l-nél. 2.2.2. Az akcelerált fázisban a blastsejtek előfordulása a vérben vagy a csontvelőben nagyobb vagy egyenlő, mint 15%, de kisebb, mint 30%. Ezen felül a blastsejtek és promyelocyták együttes előfordulása a vérben vagy a csontvelőben nagyobb vagy egyenlő, mint 30% (de a blastsejtek száma alacsonyabb 30%-nál). A basophil sejtek előfordulása a perifériás vérképben 20% vagy annál nagyobb és a thrombocytaszám kisebb, mint 100 x 109/l a terápiától függetlenül. 2.2.3. A blastos krízis során a blastsejtek száma a vérben vagy a csontvelőben 20% vagy annál nagyobb, és a hepatosplenomegalián kívül más extramedulláris betegség is fennáll. 2.3. A WHO 2002-es klasszifikációja szerint CML-nek csak az a betegség nevezhető, ahol a Ph kromoszóma vagy a bcr/abl fúziós gén kimutatható.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes